《赠张嘉甫》
宋代·张耒

浮舟大江里三千，归握先陇清淮壖。
杜门古寺厌岑寂，梦寐清颍如家山。
汝阴昔谬称刺史，自愧何术苏恫瘝。
平生为吏甘贱拙，敢作蟊贼伤民田。
未忧怀砖击之去，乃欲筑室买一廛。
箪瓢三亩易办耳，寄声父老不汝干。
长淮清冬龙蜃螫，放舟出郭天宇宽。
浮梁横前袅可缆，金塔却立俨莫攀。
髯张幼好此奇服，白璧刻佩鸣玦环。
抱持微学不忍弃，清明竹林遭削删。
三年江湖友魑魅，一日宝府观玙璠。
渐消鄙吝心自喜，追计存没涕亦潸。
寻山把酒岂易得，客路霰雪衣裘单。
尘埃可洗忧可豁，待君一酌玻璃泉。

作者简介：张耒（1054—1114年），字文潜，号柯山，亳州谯县(今安徽亳州市)人。北宋时期大臣、文学家，人称宛丘先生、张右史。代表作有《少年游》、《风流子》等。《少年游》写闺情离思，那娇羞少女的情态跃然纸上，让人羡煞爱煞，那份温情美妙真是有点“浓得化不开”。著有《柯山集》、《宛邱集》。词有《柯山诗余》。列为元佑党人，数遭贬谪，晚居陈州。